CK บวกกว่า 3% ทุบสถิติ All Time High
CK บวกกว่า 3% ทุบสถิติ All Time High ล่าสุด ณ เวลา 15.50 น. ราคาอยู่ที่ 33.75 บาท บวก 1.25 บาท หรือ 3.85% สูงสุดที่ 34.00 บาท ต่ำสุดที่ 32.25 บาท มูลค่าซื้อขายที่ 1.45 พันล้านบาท โบรกฯแนะ “ซื้อ” เป้า 37 บาท ปัจจัยหนุนเพียบ
29 ก.ค. 2559

ผู้สื่อข่าวรายงานว่า ราคาหุ้นบริษัท ช.การช่าง จำกัด (มหาชน) หรือ CK ณ เวลา 15.50 น. ราคาอยู่ที่ 33.75 บาท บวก 1.25 บาท หรือ 3.85% สูงสุดที่ 34.00 บาท ต่ำสุดที่ 32.25 บาท มูลค่าซื้อขายที่ 1.45 พันล้านบาท ขณะที่ดัชนีตลาดหุ้นไทยโดยรวมบวก 0.16% 

ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ว่า แนะ”ซื้อ”หุ้น CK จากคาดการณ์ว่าผลประกอบการปี 59 ถือเป็นปีที่ดีเป็นพิเศษ เนื่องจากได้งานโครการไซยะบุรีส่วนเพิ่ม ซึ่งคาดว่าจะมีรายได้ส่วนนี้ประมาณ 14,000 ล้านบาท โดยต้องรอดูว่าจะบันทึกรายได้เข้าในไตรมาส 2/59 เลยหรือไม่ และจะบันทึกรายได้นี้ทั้งก้อน หรือจะทยอยรับรู้รายได้ในแต่ละไตรมาส ขณะที่ CK ได้มีรายได้จากไซยะบุรีเข้ามาส่วนหนึ่งแล้ว
นอกจากนี้ CK ยังได้ประโยชน์จากการประมูลโครงการรถไฟฟ้าสายสีแดง และรถไฟฟ้าสายสีเหลือง-ชมพูด้วย เงื่อนไขการเข้าร่วมประมูล (PPP) จะลงทุนก่อสร้าง 4-5 ปี และให้สิทธิในการบริหาร 30 ปี โดยมองไปที่การจับของ BTS-STEC และ CK-BEM สองกลุ่มนี้น่าจะมีโอกาสได้งานโครงการดังกล่าว พร้อมคาดการณ์กำไรสุทธิปีนี้ที่ 2,484 ล้านบาท จากปี 2558 ที่มีกำไรสุทธิ 2,193 ล้านบาท
ขณะที่ บล.เมย์แบงก์ กิมเอ็ง (ประเทศไทย) ระบุในบทวิเคราะห์ว่า CK เป็นหุ้นที่มีปัจจัยพื้นฐานดี ได้ประโยชน์จากบริษัทลูกทั้ง BEM และ CKP ที่สร้างช่วยสร้างงานให้แก่ CK ได้ และยังได้ผลบวกจากการลงทุนในบริษัทลูกด้วย
ทั้งนี้ คาดว่าผลประกอบการของ CK ในปีนี้จะมีกำไรสุทธิประมาณ 2,400 ล้านบาท เพิ่มขึ้น 10% จากปี 58 โดยได้ประโยชน์จากโครงการไซยะบุรีส่วนเพิ่มที่คาดว่าจะบันทึกรายได้ในปีนี้ประมาณ 14,000 ล้านบาท ซึ่ง CK ยังมีวงเงินเหลือที่ยังไม่บันทึกอยู่อีก 12,000 ล้านบาท นอกจากนี้ CK ยังมีโอกาสได้งานในโครงการรถไฟฟ้า ซึ่งถ้าหากได้งานเข้ามามากก็มีโอกาสที่จะปรับเพิ่มประมาณการในปีหน้า 2560
ด้าน บล.กรุงศรี ระบุในบทวิเคราะห์ว่า แนะ”ซื้อ”หุ้น CK โดยปรับเพิ่มราคาเป้าหมายเป็น 37 บาท จากเดิม 28 บาท มองว่าเป็น laggard play ที่มีปัจจัยกระตุ้นรออยู่หลายเรื่อง ทั้งนี้ คาดว่ากำไรสุทธิใน Q2/59 จะอยู่ที่ 437 ล้านบาท เพิ่มขึ้น 43% qoq แต่ลดลง 74% yoy คาดว่ารายได้จากการก่อสร้างจะทรงตัว qoq อยู่ที่ 9 พันล้านบาท โดยรายได้หลักยังมาจากโครงการไซยะบุรี ขณะที่อัตรากำไรขั้นต้นก็น่าจะทรงตัว qoq อยู่ที่ 8.9%
CK อาจจะรับรู้รายได้จากการก่อสร้าง 1.1-1.2 หมื่นล้านบาทใน Q2/59 จากเนื้องานที่เพิ่มขึ้นของโครงการไซยะบุรี  ซึ่งหากมีการรับรู้รายได้ก้อนนี้จริง ก็จะทำให้ประมาณการกำไรสุทธิ Q2/59 มี upside อีก 53-79% จากสมมติฐานอัตรากำไรสุทธิ (net profit margin) ที่ 2-3%
นอกจากนี้ ยังมองว่าจะมีข่าวบวกอีกใน H2/59 จากการเปิดประมูลโครงการรถไฟฟ้าสายสีเหลือง(5.2 หมื่นล้านบาท), สายสีชมพู (5.35 หมื่นล้านบาท) และสายสีส้ม (8.3 หมื่นล้านบาท) โดยคาดว่า CK จะได้งานมูลค่า 7 หมื่นล้านบาท พร้อมคาดการณ์กำไรสุทธิปีนี้ไว้ที่ 2,016 ล้านบาท